***Drosophyllum lusitanicum*** er en kjøttetende plante. Den er den eneste arten i familien Drosophyllaceae. 

Den er en flerårig halvbusk som kan bli opptil 1,5 m høy, men vanlig høyde er ca. 40 cm. Bladene er 10–25 cm lange, 1,5 mm brede og sitter rosettstilt på den korte, 5–15 mm tykke og halvveis forvedete stengelen. Rosetten er som regel 20–40 cm i diameter med visne blad nærmest marka. Planten mangler evnen til å bevege bladene som de fleste artene innen den kjøttetende soldoggslekta har. Unge blad er rullet opp utover fra stengelen, altså motsatt retning av bregneblad. Plantene har en søt duft som tiltrekker fluer og andre insekter, som setter seg fast i sekreter på plantens overflate. Enzymer oppløser insektet, og næringsstoffene i det absorberes av planten. Blomstene er lysegule, ca. 4 cm i diameter og sitter 3–12 sammen. Frukten er en kapsel som sprekker opp i fem deler.

*Drosophyllum lusitanicum* er utbredt i vestlige Portugal og på begge sidene av Gibraltarstredet i Spania og Marokko. De fleste voksestedene ligger nært havet og har et termo- eller mesomediterrant klima. I dette området er det flere måneder uten regn om sommeren, men fuktig havluft gir mye dogg som planten trekker til seg. Planten vokser på solrike steder og er ofte en pionerplante som dukker opp etter hogst og brann. Arten er vanligst i lyngheier på sur grunn der vokser sammen med blant annet *Erica umbellata* og *Ulex boivinii*. Den kan også vokse mer spredt i åpen skog med korkeik og myrt.

Med bakgrunn i molekylærgenetiske studier er denne arten relativt nylig utskilt fra soldoggfamilien (Droseraceae). Drosophyllaceae, Droseraceae, kannebærere (Nepenthaceae), Dioncophyllaceae og Ancistrocladaceae utgjør en klade innen nellikordenen, (Caryophyllales) der de fleste artene er kjøttetende.

Galleri
-------

* Typisk voksestedTypisk voksested
* Insektfangende bladInsektfangende blad
* Blomst sett fra sidenBlomst sett fra siden
* Nærbilde av blomstNærbilde av blomst

Litteratur
----------

* «Drosophyllaceae». APWEbsite. Besøkt 21. oktober 2017.
* J. Chrtek, Z. Slavikóva og M. Studnička (1989). «Beitrag zur Leitbündelanordnung in den Kronblättern ausgewählter Arten der fleischfressenden Pflanzen». *Preslia*. 61: 107-124. ISSN 0032-7786.
* J. Müller og U. Deil (2001). «Ecology and structure of *Drosophyllum lusitanicum* (L.) Link populations in the south-western of the Iberian Peninsula» (PDF). *Acta Botanica Malacitana*. 26: 47-68. ISSN 2340-5074.
* J. Flísek og K. Pásek (2001). «The Portuguese Sundew (*Drosophyllum lusitanicum* Link.) in nature and cultivation». *BestCarnivorousPlants*. Besøkt 21. oktober 2017.

Eksterne lenker
---------------

* (en) *Drosophyllum lusitanicum* i Encyclopedia of Life Rediger på Wikidata

* (en) *Drosophyllum lusitanicum* i Global Biodiversity Information Facility Rediger på Wikidata

* (en) *Drosophyllum lusitanicum* hos NCBI Rediger på Wikidata

* (en) *Drosophyllum lusitanicum* hos The International Plant Names Index Rediger på Wikidata

* (en) *Drosophyllum lusitanicum* hos Tropicos Rediger på Wikidata

* (en) *Kategori:Drosophyllum lusitanicum* – bilder, video eller lyd på Wikimedia Commons Rediger på Wikidata

* (en) *Drosophyllum lusitanicum* – galleri av bilder, video eller lyd på Wikimedia Commons Rediger på Wikidata

* *Drosophyllum lusitanicum* – detaljert informasjon på Wikispecies Rediger på Wikidata